CELEX: 
Language: el
Date: 2021-11-18 00:00:00
Title: ΚΑΤ’ ΕΞΟΥΣΙΟΔΟΤΗΣΗ ΚΑΝΟΝΙΣΜΟΣ (ΕΕ) …/... ΤΗΣ ΕΠΙΤΡΟΠΗΣ για την τροποποίηση του κανονισμού (ΕΕ) 2017/1938 του Ευρωπαϊκού Κοινοβουλίου και του Συμβουλίου όσον αφορά τη σύνθεση των ομάδων κινδύνου

ΑΙΤΙΟΛΟΓΙΚΗ ΕΚΘΕΣΗ
            
            
               1.ΠΛΑΙΣΙΟ ΤΗΣ ΚΑΤ’ ΕΞΟΥΣΙΟΔΟΤΗΣΗ ΠΡΑΞΗΣ
            
            
               Ο κανονισμός (ΕΕ) 2017/1938 του Ευρωπαϊκού Κοινοβουλίου και του Συμβουλίου, της 25ης Οκτωβρίου 2017, σχετικά με τα μέτρα κατοχύρωσης της ασφάλειας εφοδιασμού με φυσικό αέριο (στο εξής: κανονισμός)
                  1
                θεσπίζει μηχανισμό ασφάλειας του εφοδιασμού με φυσικό αέριο στην Ένωση, ο οποίος βασίζεται στην έννοια του εντοπισμού και της πρόβλεψης των κινδύνων («προσέγγιση βάσει επικινδυνότητας»). Μόλις εντοπιστούν και αξιολογηθούν οι κίνδυνοι σε περιφερειακό και εθνικό επίπεδο, το επόμενο βήμα για τα κράτη μέλη είναι να λάβουν τα κατάλληλα προληπτικά μέτρα για τη μείωση της πιθανότητας εμφάνισης κινδύνων, καθώς και να προβλέψουν μέτρα έκτακτης ανάγκης τα οποία, σε περίπτωση διαταραχής του εφοδιασμού με φυσικό αέριο, θα επιτρέψουν την ελαχιστοποίηση ή την εξάλειψη των επιπτώσεών της. Τα μέτρα αυτά πρέπει να περιγράφονται στα εθνικά σχέδια προληπτικής δράσης και στα σχέδια έκτακτης ανάγκης (στο εξής: εθνικά σχέδια).
            
            
               Η περιφερειακή συνεργασία, σε πνεύμα αλληλεγγύης, αποτελεί κατευθυντήρια αρχή του κανονισμού. Η από κοινού αξιολόγηση των συσχετιζόμενων κινδύνων σε περιφερειακό επίπεδο καθιστά τις εκτιμήσεις επικινδυνότητας πιο ολοκληρωμένες και ακριβέστερες, διασφαλίζει δε ότι τα κράτη μέλη είναι καλύτερα προετοιμασμένα για τυχόν κρίσεις. Επιπλέον, σε περίπτωση έκτακτης ανάγκης, η συντονισμένη και προσυμφωνημένη προσέγγιση της ασφάλειας εφοδιασμού διασφαλίζει τη συνεπή απόκριση, βελτιστοποιεί τους πόρους, καθιστά τα μέτρα πιο αποτελεσματικά και μειώνει τον κίνδυνο αρνητικών δευτερογενών επιπτώσεων που θα μπορούσαν να έχουν τα αμιγώς εθνικά μέτρα στα γειτονικά κράτη μέλη.
            
            
               Για τη διάρθρωση της εκπόνησης κοινών εκτιμήσεων επικινδυνότητας και τη διευκόλυνση της περιφερειακής συνεργασίας, θεσπίστηκαν στο παράρτημα Ι του κανονισμού δεκατρείς περιφερειακές ομάδες κινδύνου, οι οποίες χωρίζονται σε τέσσερις περιφερειακές κατηγορίες: Ανατολική, Βόρειας Θάλασσας, Βορειοαφρικανική και Νοτιοανατολική. Οι εν λόγω ομάδες κινδύνου αποτελούν τη βάση για ενισχυμένη περιφερειακή συνεργασία και καθιστούν δυνατή την επίτευξη συμφωνίας για κατάλληλα και αποτελεσματικά διασυνοριακά μέτρα όλων των ενδιαφερόμενων κρατών μελών εντός των ομάδων κινδύνου ή εκτός των ομάδων κινδύνου κατά μήκος των διαδρόμων εφοδιασμού έκτακτης ανάγκης.
            
            
               Οι ομάδες κινδύνου αποτυπώνουν τους μεγάλους διεθνείς κινδύνους για την ασφάλεια του εφοδιασμού με φυσικό αέριο στην Ένωση· η σύνθεσή τους βασίζεται στις κύριες πηγές και οδούς εφοδιασμού με φυσικό αέριο. Κάθε ομάδα κινδύνου περιλαμβάνει εκείνα τα κράτη μέλη κατά μήκος ενός διαδρόμου τα οποία μπορούν να διαδραματίσουν στρατηγικό ρόλο σε περίπτωση κρίσης στον εφοδιασμό με φυσικό αέριο. Σύμφωνα με το άρθρο 3 παράγραφος 8 του κανονισμού, η Επιτροπή εξουσιοδοτείται να επικαιροποιεί τη σύνθεση των ομάδων κινδύνου ώστε να απηχούνται οι εξελίξεις των κύριων διεθνών κινδύνων.
            
            
               Το άρθρο 7 παράγραφος 2 του κανονισμού απαιτεί από τα κράτη μέλη κάθε ομάδας κινδύνου να διενεργούν κοινή εκτίμηση όλων των σχετικών παραγόντων κινδύνου, όπως οι φυσικές καταστροφές, οι τεχνολογικοί, εμπορικοί, κοινωνικοί, πολιτικοί και άλλοι κίνδυνοι, που θα μπορούσαν να οδηγήσουν στην πραγμάτωση των μεγάλων διεθνών κινδύνων για την ασφάλεια εφοδιασμού με φυσικό αέριο στην Ένωση για τους οποίους έχει δημιουργηθεί η ομάδα κινδύνου (στο εξής: κοινή εκτίμηση επικινδυνότητας).
            
            
               Προκειμένου να καταστεί εφικτή η περιφερειακή συνεργασία, το άρθρο 7 παράγραφος 2 απαιτεί από τα κράτη μέλη να συμφωνήσουν επί μηχανισμού συνεργασίας στο πλαίσιο κάθε ομάδας κινδύνου. Ο μηχανισμός αυτός πρέπει να αναπτυχθεί στον εύλογο εκείνο χρόνο που θα επιτρέψει τη διεξαγωγή της κοινής μελέτης επικινδυνότητας και τη συζήτηση και συμφωνία για κατάλληλα και αποτελεσματικά διασυνοριακά μέτρα, τα οποία θα απαιτούν τη σύμφωνη γνώμη κάθε ενδιαφερόμενου κράτους μέλους και θα πρέπει να περιλαμβάνονται στα περιφερειακά κεφάλαια των εθνικών σχεδίων.
            
            
               Όπως προβλέπεται στο άρθρο 7 παράγραφος 1 του κανονισμού, το Ευρωπαϊκό Δίκτυο Διαχειριστών Συστημάτων Μεταφοράς Αερίου (στο εξής: ΕΔΔΣΜ Αερίου) πραγματοποίησε το 2017, για πρώτη φορά σε επίπεδο Ένωσης, προσομοίωση σεναρίων διαταραχής του εφοδιασμού και της υποδομής φυσικού αερίου. Κατά την προσομοίωση προσδιορίστηκαν και αξιολογήθηκαν οι διάδρομοι εφοδιασμού με φυσικό αέριο έκτακτης ανάγκης και προσδιορίστηκαν τα κράτη μέλη που μπορούν να αντιμετωπίσουν τους εντοπισθέντες κινδύνους. Τα σενάρια διαταραχής του εφοδιασμού και της υποδομής φυσικού αερίου, καθώς και η μεθοδολογία της προσομοίωσης, καθορίστηκαν από το ΕΔΔΣΜ Αερίου σε συνεργασία με τη συντονιστική ομάδα για το φυσικό αέριο (στο εξής: ΣΟΦΑ). 
            
            
               Η πρώτη προσομοίωση του ΕΔΔΣΜ Αερίου σε επίπεδο Ένωσης εξέτασε τις υποδομές φυσικού αερίου που βρίσκονταν σε λειτουργία κατά μήκος των διαφόρων διαδρόμων φυσικού αερίου την 1η Οκτωβρίου 2017. Αυτή η πρώτη προσομοίωση σε επίπεδο Ένωσης σεναρίων διαταραχής του εφοδιασμού και της υποδομής φυσικού αερίου αποτέλεσε το σημείο εκκίνησης για την εκπόνηση των πρώτων κοινών εκτιμήσεων επικινδυνότητας στο πλαίσιο κάθε ομάδας κινδύνου και των εθνικών εκτιμήσεων επικινδυνότητας, οι οποίες ολοκληρώθηκαν από τα περισσότερα κράτη μέλη το 2019 και το 2020. Οι εν λόγω εκτιμήσεις επικινδυνότητας, με τη σειρά τους, αποτέλεσαν τη βάση για τα μέτρα πρόληψης και έκτακτης ανάγκης που περιγράφονται στα εθνικά σχέδια (ολοκληρώθηκαν επίσης από τα περισσότερα κράτη μέλη το 2019 και το 2020).
            
            
               Τον Οκτώβριο του 2020, κατόπιν αιτήματος της ΣΟΦΑ, το ΕΔΔΣΜ Αερίου κατάρτισε προσθήκη στην προσομοίωση σε επίπεδο Ένωσης, προκειμένου να εξεταστεί ο αντίκτυπος στην ασφάλεια εφοδιασμού αρκετών μεγάλων υποδομών, οι οποίες είχαν εντωμεταξύ τεθεί σε λειτουργία σε ολόκληρη την Ένωση. Η προσθήκη προσομοίασε και πάλι τρία σενάρια διαταραχής, ώστε να ληφθούν υπόψη επενδύσεις που είχαν πραγματοποιηθεί το 2019: ο «Βαλτικός σύνδεσμος» (Baltic Connector), που συνδέει τη Φινλανδία και την Εσθονία, καθώς και μια νέα δυναμικότητα εισαγωγής φυσικού αερίου από τη Ρωσία μέσω Τουρκίας (TurkStream2) στη Βουλγαρία.
            
            
               Σύμφωνα με τον κανονισμό, ο κύκλος «προσομοίωσης σε επίπεδο Ένωσης/κοινών εκτιμήσεων επικινδυνότητας/εθνικών εκτιμήσεων επικινδυνότητας/εθνικών σχεδίων» πρέπει να επανεξετάζεται ανά τετραετία.
            
            
               Η μεθοδολογία και οι παραδοχές για την προσομοίωση του ΕΔΔΣΜ Αερίου σε επίπεδο Ένωσης, οι οποίες αναμένεται να οριστικοποιηθούν έως τον Νοέμβριο του 2021, παραμένουν σε μεγάλο βαθμό οι ίδιες με αυτές που εφαρμόστηκαν στην πρώτη προσομοίωση. Ωστόσο, αντλώντας διδάγματα από την εμπειρία, η αναθεωρημένη προσομοίωση σε επίπεδο Ένωσης λαμβάνει υπόψη τα έργα που αναμένεται να βρίσκονται σε λειτουργία τον Ιανουάριο του 2023. Κατ’ αυτόν τον τρόπο, η προσομοίωση θα αποτυπώνει όσο το δυνατόν περισσότερο την πραγματική διαμόρφωση των διαδρόμων φυσικού αερίου έκτακτης ανάγκης κατά τη στιγμή της εφαρμογής των επόμενων εθνικών σχεδίων (που αναμένεται να τεθούν σε εφαρμογή κατά την προετοιμασία για τον χειμώνα 2023/24). Η επιλογή των σχετικών έργων βασίζεται στα τεχνικά στοιχεία που υποβάλλονται στο ΕΔΔΣΜ Αερίου από τους φορείς υλοποίησης στο πλαίσιο της εκπόνησης του επικείμενου δεκαετούς προγράμματος ανάπτυξης δικτύων (ΔΠΑΔ)
                  2
                του ΕΔΔΣΜ Αερίου.
            
            
               Η ανάλυση των νέων μεγάλων υποδομών φυσικού αερίου που έχουν τεθεί σε λειτουργία από το 2017, καθώς και ο αναμενόμενος αντίκτυπος των υποδομών που θα τεθούν σε λειτουργία κατά τους προσεχείς μήνες και έως το τέλος Δεκεμβρίου του 2022, υποδεικνύουν ότι διατίθενται νέοι διάδρομοι εφοδιασμού έκτακτης ανάγκης, οι οποίοι θα έχουν δυνητικά αντίκτυπο στις ροές φυσικού αερίου έκτακτης ανάγκης. Ταυτόχρονα, οι νέες γραμμές διασύνδεσης διευρύνουν τον κατάλογο των κρατών μελών που μπορούν να συμβάλουν στην αντιμετώπιση πιθανών αστοχιών των κύριων οδών εφοδιασμού με φυσικό αέριο. 
            
            
               Κατά συνέπεια, η σύνθεση ορισμένων ομάδων κινδύνου, όπως ορίζεται στο παράρτημα Ι του κανονισμού, πρέπει να τροποποιηθεί ώστε να αποτυπώνει τον ρόλο που ενδέχεται να διαδραματίσουν κάποια επιπλέον κράτη μέλη κατά μήκος ορισμένων διαδρόμων εφοδιασμού και να επιτρέπει στις εν λόγω χώρες να συμβάλουν στις κοινές εκτιμήσεις επικινδυνότητας των εν λόγω ομάδων κινδύνου και στον κοινό καθορισμό περιφερειακών μέτρων πρόληψης και έκτακτης ανάγκης.
            
            
               Το Ηνωμένο Βασίλειο έπαυσε να είναι κράτος μέλος της Ευρωπαϊκής Ένωσης από την 1η Φεβρουαρίου 2020. Για λόγους ασφάλειας δικαίου, θα πρέπει να διαγραφεί από τους καταλόγους των κρατών μελών στο παράρτημα Ι.
            
            
               2.ΔΙΑΒΟΥΛΕΥΣΕΙΣ ΠΡΙΝ ΑΠΟ ΤΗΝ ΕΚΔΟΣΗ ΤΗΣ ΠΡΑΞΗΣ
            
            
               Η ΣΟΦΑ
                  3
                συστάθηκε με το άρθρο 4 του κανονισμού για να διευκολύνει τον συντονισμό των μέτρων που αφορούν την ασφάλεια εφοδιασμού με φυσικό αέριο. Απαρτίζεται από εκπροσώπους των κρατών μελών, του Οργανισμού Συνεργασίας των Ρυθμιστικών Αρχών Ενέργειας (ACER), του ΕΔΔΣΜ Αερίου και των αντιπροσωπευτικών φορέων της βιομηχανίας φυσικού αερίου και των σχετικών πελατών
                  4
               .
            
            
               Σύμφωνα με το άρθρο 4 παράγραφος 4 του κανονισμού, η Επιτροπή μπορεί να συγκαλέσει τη ΣΟΦΑ σε πλαίσιο που περιορίζεται στους εκπροσώπους των κρατών μελών.
            
         
         
            
               Ο αντίκτυπος των νέων υποδομών στους υφιστάμενους διαδρόμους εφοδιασμού έκτακτης ανάγκης που εξετάζονται στο παράρτημα Ι συζητήθηκε σε τρεις τακτικές συνεδριάσεις της ΣΟΦΑ το 2020, στο πλαίσιο των συζητήσεων σχετικά με την προσθήκη του ΕΔΔΣΜ Αερίου το 2020 στην πρώτη προσομοίωση σε επίπεδο Ένωσης σεναρίων διαταραχής του εφοδιασμού και της υποδομής.
            
            
               Η μεθοδολογία και οι παραδοχές για την προσομοίωση του ΕΔΔΣΜ Αερίου για το 2021 παρουσιάστηκαν και συζητήθηκαν σε τακτική συνεδρίαση της ΣΟΦΑ στις 6 Μαΐου 2021. Μεταξύ άλλων μεθοδολογικών πτυχών, οι συζητήσεις αφορούσαν τη συμπερίληψη στην προσομοίωση των υποδομών που αναμένεται να δρομολογηθούν το 2023, καθώς και τον λογικό αντίκτυπο αυτής της επιλογής στη σύνθεση των ομάδων κινδύνου. Οι υπηρεσίες της Επιτροπής παρουσίασαν τη διαδικασία και το εκτιμώμενο χρονοδιάγραμμα για την επικαιροποίηση των ομάδων κινδύνου. Μετά τη συνεδρίαση, δόθηκε στη ΣΟΦΑ προθεσμία δύο εβδομάδων για να υποβάλει γραπτές παρατηρήσεις
                  5
               .
            
            
               Η ΣΟΦΑ έλαβε το σχέδιο επικαιροποίησης των ομάδων κινδύνου με ηλεκτρονικό μήνυμα στις 13 Ιουλίου 2021
                  6
               , καθώς και στις 19 Αυγούστου 2021, μαζί με την πρόσκληση για περιορισμένη συνεδρίαση της ΣΟΦΑ, μέσω της εφαρμογής AGM.
            
            
               Από τις 20 Ιουλίου 2021 έως τις 17 Αυγούστου 2021 παρέμεινε ανοικτή περίοδος τεσσάρων εβδομάδων για την υποβολή παρατηρήσεων από το κοινό. Οι παρατηρήσεις υποστήριζαν σε γενικές γραμμές τις επιδιωκόμενες αλλαγές
                  7
               .
            
            
               Στις 2 Σεπτεμβρίου 2021 πραγματοποιήθηκε μέσω διαδικτυακής διάσκεψης συνεδρίαση της ΣΟΦΑ, η οποία περιοριζόταν στους εκπροσώπους των κρατών μελών και στο ΕΔΔΣΜ Αερίου (ως παρατηρητή).
            
            
               Η Επιτροπή έλαβε υπόψη τις παρατηρήσεις της Γερμανίας, της Ουγγαρίας και των Κάτω Χωρών, οι οποίες καταγράφηκαν στα πρακτικά της συνεδρίασης, και κατέληξε στο συμπέρασμα ότι το σχέδιο κατ’ εξουσιοδότηση κανονισμού έτυχε γενικής υποστήριξης.
            
            
               Όσον αφορά, ειδικότερα, τη συμμετοχή της Ουγγαρίας στη διαβαλκανική ομάδα, η Επιτροπή έλαβε υπόψη τις πληροφορίες σύμφωνα με τις οποίες η πρόσθετη δυναμικότητα αντίστροφης ροής στο σημείο διασύνδεσης μεταξύ Ουγγαρίας και Ρουμανίας δεν αναμένεται να έχει ολοκληρωθεί έως τον Ιανουάριο του 2023.
            
            
               Το Ευρωπαϊκό Κοινοβούλιο και το Συμβούλιο ενημερώθηκαν για τις συνεδριάσεις της ΣΟΦΑ κατά τις οποίες συζητήθηκε το εν λόγω σχέδιο κατ’ εξουσιοδότηση πράξης και, ως εκ τούτου, τα δύο θεσμικά όργανα έλαβαν όλα τα σχετικά έγγραφα ταυτόχρονα με τους εμπειρογνώμονες των κρατών μελών, σύμφωνα με τη διοργανική συμφωνία του 2016 για τη βελτίωση του νομοθετικού έργου και την κοινή αντίληψη σχετικά με τις κατ’ εξουσιοδότηση πράξεις που προσαρτάται σε αυτήν.
            
            
               3.ΝΟΜΙΚΑ ΣΤΟΙΧΕΙΑ ΤΗΣ ΚΑΤ’ ΕΞΟΥΣΙΟΔΟΤΗΣΗ ΠΡΑΞΗΣ
            
            
               Το άρθρο 3 παράγραφος 8 του κανονισμού εξουσιοδοτεί την Επιτροπή να εκδίδει κατ’ εξουσιοδότηση πράξεις, σύμφωνα με το άρθρο 19 («Άσκηση της εξουσιοδότησης»), προκειμένου να επικαιροποιεί τη σύνθεση των ομάδων κινδύνου που καθορίζονται στο παράρτημα I, τροποποιώντας το εν λόγω παράρτημα ώστε να απηχούνται οι εξελίξεις των μεγάλων διεθνών κινδύνων για την ασφάλεια του εφοδιασμού με φυσικό αέριο στην Ένωση και τις συνέπειές της για τα κράτη μέλη, λαμβάνοντας υπόψη τα αποτελέσματα της προσομοίωσης σε επίπεδο Ένωσης σεναρίων διαταραχής εφοδιασμού και υποδομής φυσικού αερίου, τις οποίες διενεργεί το ΕΔΔΣΜ Αερίου σύμφωνα με το άρθρο 7 παράγραφος 1. Προτού προβεί στην επικαιροποίηση, η Επιτροπή συμβουλεύεται τη ΣΟΦΑ όπως ορίζει το άρθρο 4 παράγραφος 4 του κανονισμού σχετικά με το σχέδιο επικαιροποίησης.
            
            
               Σκοπός του παρόντος κατ’ εξουσιοδότηση κανονισμού είναι η τροποποίηση του παραρτήματος I του κανονισμού με την προσθήκη ορισμένων κρατών μελών σε διάφορες ομάδες κινδύνου προκειμένου να ληφθούν υπόψη οι επιπτώσεις που αναμένεται να έχουν οι νέες και οι επικείμενες υποδομές φυσικού αερίου στις ροές αερίου εντός των σχετικών διαδρόμων φυσικού αερίου έκτακτης ανάγκης, όπως ορίζεται στο παράρτημα I, καθώς και η δυνητική συμβολή των εν λόγω κρατών μελών σε περίπτωση διαταραχής του εφοδιασμού κατά μήκος των εν λόγω διαδρόμων, όπως εξηγείται στις ακόλουθες παραγράφους. Επιπλέον, οι ομάδες κινδύνου θα πρέπει να τροποποιηθούν ώστε να αποτυπώνουν την αποχώρηση του Ηνωμένου Βασιλείου από την Ευρωπαϊκή Ένωση.
            
            
               Ο «Βαλτικός Σύνδεσμος», ο οποίος συνδέει τα συστήματα μεταφοράς φυσικού αερίου της Φινλανδίας και της Εσθονίας, τέθηκε σε λειτουργία τον Δεκέμβριο του 2019 και ο αντίκτυπός του σε περίπτωση διαταραχής του εφοδιασμού που επηρεάζει τη «βορειοανατολική ομάδα» αναλύθηκε ήδη στην προσθήκη του 2020 στην πρώτη προσομοίωση σε επίπεδο Ένωσης του ΕΔΔΣΜ Αερίου. Αυτή η νέα υποδομή δικαιολογεί την προσθήκη της Φινλανδίας στην ομάδα κινδύνου «1 β) Λευκορωσία».
            
            
               Μια κύρια επικείμενη υποδομή με αντίκτυπο στη σύνθεση ορισμένων ομάδων κινδύνου είναι το έργο «Βαλτικός Αγωγός» (Baltic Pipe Project), το οποίο θα μεταφέρει φυσικό αέριο από τη Νορβηγία στη Δανία (και τη Σουηδία) και —διαμέσου της Βαλτικής Θάλασσας— στην Πολωνία. Η μεταφορά φυσικού αερίου μέσω του αμφίδρομου αγωγού φυσικού αερίου μεταξύ Δανίας και Πολωνίας αναμένεται να ξεκινήσει το 2022.
            
            
               Μια άλλη βασική επικείμενη υποδομή που δικαιολογεί ορισμένες αλλαγές είναι ο αγωγός «Διασύνδεση φυσικού αερίου Πολωνίας-Λιθουανίας» (Gas Interconnection Poland-Lithuania ή GIPL)· η εν λόγω υποδομή αμφίδρομης ροής αερίου είναι έργο κοινού ενδιαφέροντος (ΕΚΕ) που θα συνδέσει τα συστήματα μεταφοράς φυσικού αερίου της Πολωνίας και της Λιθουανίας και αναμένεται να τεθεί σε λειτουργία έως το τέλος του 2022. 
            
            
               Ο αντίκτυπος αυτών των δύο επικείμενων κύριων υποδομών δικαιολογεί τις ακόλουθες αλλαγές.
            
            
               Όσον αφορά τις ομάδες κινδύνου ανατολικού εφοδιασμού με φυσικό αέριο (σημείο 1. του παραρτήματος Ι): 
            
            
               η Δανία και η Σουηδία πρέπει να προστεθούν στις ομάδες κινδύνου «α) Ουκρανία» και «β) Λευκορωσία»
            
            
               η Τσεχία, η Δανία, η Γερμανία, η Πολωνία, η Σλοβακία και η Σουηδία πρέπει να προστεθούν στην ομάδα κινδύνου «δ) Βορειοανατολικά».
            
            
               Όσον αφορά τις ομάδες κινδύνου για τον εφοδιασμό με φυσικό αέριο από την Βόρεια Θάλασσα (σημείο 2. του παραρτήματος Ι), η Πολωνία πρέπει να προστεθεί στις ομάδες κινδύνου «α) Νορβηγία» και «γ) Δανία».
            
            
               Επιπλέον, λαμβανομένης υπόψη της δυναμικότητας αμφίδρομης ροής μεταξύ Ρουμανίας και Ουγγαρίας στο σημείο διασύνδεσης Csanádpalota (ΕΚΕ που σχετίζεται με τον διάδρομο μεταφοράς «ROHUAT/BRUA»)
                  8
                και λειτουργεί από τον Νοέμβριο του 2020, θα ήταν σκόπιμο η Ουγγαρία να αποτελεί μέλος της διαβαλκανικής ομάδας κινδύνου για τον εφοδιασμό με φυσικό αέριο. 
            
         
         
            
               Τέλος, μετά την αποχώρηση του Ηνωμένου Βασιλείου από την Ευρωπαϊκή Ένωση την 1η Φεβρουαρίου 2020, η εν λόγω τρίτη χώρα έπαυσε να αποτελεί μέλος των ομάδων κινδύνου «α) Νορβηγία» και «δ) Ηνωμένο Βασίλειο». Το παράρτημα Ι πρέπει να τροποποιηθεί ώστε να αποτυπώνει το εν λόγω γεγονός.
            
            
               Οι αλλαγές αυτές στη σύνθεση των ομάδων κινδύνου αναμένεται να έχουν σημαντικές και θετικές επιπτώσεις στην ασφάλεια εφοδιασμού με φυσικό αέριο στην Ένωση. Οι αλλαγές αυτές θα επιτρέψουν σε περισσότερα κράτη μέλη να συμβάλουν στο έργο των ομάδων κινδύνου στις οποίες έχουν προστεθεί. Τα εν λόγω κράτη μέλη θα μπορούν να έχουν λόγο στους αναθεωρημένους μηχανισμούς περιφερειακής συνεργασίας, η δε συνεισφορά τους θα συμβάλει στη βελτίωση της ποιότητας και της ακρίβειας των κοινών εκτιμήσεων επικινδυνότητας. Μολονότι η ανωτέρω δυνατότητα ενδέχεται να συνεπάγεται πρόσθετο διοικητικό φόρτο για ορισμένα κράτη μέλη, τούτο αντισταθμίζεται σαφώς από το γεγονός ότι η συμμετοχή τους σε επιπλέον ομάδες θα επιφέρει μεγαλύτερη και ασφαλέστερη ετοιμότητα σε καταστάσεις έκτακτης ανάγκης: στην πράξη, οι αναθεωρημένες κοινές εκτιμήσεις επικινδυνότητας (που πρέπει να υποβληθούν έως τον Οκτώβριο του 2022) θα είναι πιο ρεαλιστικές και ακριβείς, ενσωματώνοντας τη σκοπιά όλων των κρατών μελών που, το 2023, θα είναι συνδεδεμένα με τον σχετικό διάδρομο εφοδιασμού έκτακτης ανάγκης. Τούτο, με τη σειρά του, θα ωφελήσει τις εθνικές εκτιμήσεις επικινδυνότητας και θα παράσχει στέρεη βάση για την εκπόνηση των εθνικών σχεδίων, τα οποία αναμένεται να κοινοποιηθούν στην Επιτροπή τον Μάρτιο του 2023.
            
            
               Η πράξη εμπίπτει στο πεδίο των κατ’ εξουσιοδότηση αρμοδιοτήτων που παρέχονται στην Επιτροπή δυνάμει του άρθρου 3 παράγραφος 8 και του άρθρου 19 του κανονισμού και δεν υπερβαίνει τα αναγκαία όρια για την επίτευξη του σκοπού των εν λόγω διατάξεων.
            
            
               Η παρούσα κατ’ εξουσιοδότηση πράξη τροποποιεί και αντικαθιστά τις διατάξεις του κανονισμού και, ως εκ τούτου, είναι σκόπιμο να δοθεί συνέχεια με την έκδοση κατ’ εξουσιοδότηση κανονισμού,
            
            
               ΚΑΤ’ ΕΞΟΥΣΙΟΔΟΤΗΣΗ ΚΑΝΟΝΙΣΜΟΣ (ΕΕ) …/... ΤΗΣ ΕΠΙΤΡΟΠΗΣ
            
            
               της 18.11.2021
            
            
               για την τροποποίηση του κανονισμού (ΕΕ) 2017/1938 του Ευρωπαϊκού Κοινοβουλίου και του Συμβουλίου όσον αφορά τη σύνθεση των ομάδων κινδύνου
            
            
               Η ΕΥΡΩΠΑΪΚΗ ΕΠΙΤΡΟΠΗ,
            
            
               Έχοντας υπόψη τη Συνθήκη για τη λειτουργία της Ευρωπαϊκής Ένωσης,
            
            
               Έχοντας υπόψη τον κανονισμό (ΕΕ) 2017/1938 του Ευρωπαϊκού Κοινοβουλίου και του Συμβουλίου, της 25ης Οκτωβρίου 2017, σχετικά με τα μέτρα κατοχύρωσης της ασφάλειας εφοδιασμού με φυσικό αέριο και με την κατάργηση του κανονισμού (ΕΕ) αριθ. 994/2010
                  9
               , και ιδίως το άρθρο 3 παράγραφος 8,
            
            
               Εκτιμώντας τα ακόλουθα:
            
            
               (1)Η περιφερειακή συνεργασία, σε πνεύμα αλληλεγγύης, αποτελεί βασική αρχή στην οποία βασίζεται ο μηχανισμός ασφάλειας του εφοδιασμού με φυσικό αέριο που θεσπίστηκε με τον κανονισμό (ΕΕ) 2017/1938. Για να καταστεί στην πράξη λειτουργική η περιφερειακή συνεργασία, προσδιορίζονται στο παράρτημα Ι του εν λόγω κανονισμού δεκατρείς ομάδες κινδύνου που αντιστοιχούν σε τέσσερις κύριους διαδρόμους εφοδιασμού με φυσικό αέριο έκτακτης ανάγκης. Για κάθε ομάδα κινδύνου, το παράρτημα Ι απαριθμεί τα κράτη μέλη που ενδέχεται να επηρεαστούν ή να διαδραματίσουν κάποιον ρόλο σε περίπτωση διαταραχής του εφοδιασμού κατά μήκος του διαδρόμου, ή και τα δύο. Σύμφωνα με το άρθρο 3 παράγραφος 8 του κανονισμού (ΕΕ) 2017/1938, ανατίθεται στην Επιτροπή η εξουσία να εκδίδει κατ’ εξουσιοδότηση πράξεις για την επικαιροποίηση της σύνθεσης των εν λόγω ομάδων κινδύνου. 
            
            
               (2)Από την έκδοση του κανονισμού (ΕΕ) 2017/1938 έχουν τεθεί σε λειτουργία νέες μείζονες υποδομές φυσικού αερίου, ενώ διάφορες άλλες αναμένεται να τεθούν σε λειτουργία κατά τους επόμενους μήνες. Οι εν λόγω υποδομές δημιουργούν νέους διαδρόμους εφοδιασμού έκτακτης ανάγκης. Έχουν επίσης αντίκτυπο στα κράτη μέλη που μπορεί να επηρεαστούν ή να συμβάλουν στην αντιμετώπιση πιθανών αστοχιών των κύριων οδών εφοδιασμού με φυσικό αέριο.
            
            
               (3)Σύμφωνα με το άρθρο 7 παράγραφος 1 του κανονισμού (ΕΕ) 2017/1938, το Ευρωπαϊκό Δίκτυο Διαχειριστών Συστημάτων Μεταφοράς Αερίου (ΕΔΔΣΜ Αερίου) πρέπει να διενεργήσει αναθεωρημένη προσομοίωση σε επίπεδο Ένωσης σεναρίων διαταραχής του εφοδιασμού και της υποδομής φυσικού αερίου έως τον Νοέμβριο του 2021. Η εν λόγω προσομοίωση θα λάβει υπόψη την εξέλιξη των υποδομών φυσικού αερίου της Ένωσης από το 2017 και τον αντίκτυπό της στους διάφορους διαδρόμους εφοδιασμού με φυσικό αέριο έκτακτης ανάγκης. Η προσομοίωση θα καλύπτει επίσης όλες τις υποδομές φυσικού αερίου που αναμένεται να βρίσκονται σε λειτουργία τον Ιανουάριο του 2023. 
            
            
               (4)Ο αντίκτυπος των νέων και των επικείμενων υποδομών φυσικού αερίου στους διαδρόμους φυσικού αερίου έκτακτης ανάγκης, όπως αποτυπώνεται στις προσομοιώσεις σε επίπεδο Ένωσης του ΕΔΔΣΜ Αερίου, δικαιολογεί την ανάλογη προσαρμογή της σύνθεσης των ομάδων κινδύνου. 
            
            
               (5)Ο αντίκτυπος των νέων υποδομών φυσικού αερίου στη σύνθεση ορισμένων ομάδων κινδύνου συζητήθηκε σε διάφορες τακτικές συνεδριάσεις της συντονιστικής ομάδας για το φυσικό αέριο (ΣΟΦΑ) το 2020 και το 2021. Το περιεχόμενο της εν λόγω πράξης συζητήθηκε σε συνεδρίαση της ΣΟΦΑ, η οποία περιορίστηκε σε εκπροσώπους των κρατών μελών και στο ΕΔΔΣΜ Αερίου, ως παρατηρητή.
            
            
               (6)Το Ηνωμένο Βασίλειο έπαψε να είναι κράτος μέλος της Ένωσης από την 1η Φεβρουαρίου 2020. Για λόγους ασφάλειας δικαίου, θα πρέπει να διαγραφεί από τους καταλόγους των κρατών μελών στο παράρτημα Ι του κανονισμού (ΕΕ) 2017/1938.
            
            
               (7)Ο κανονισμός (ΕΕ) 2017/1938 θα πρέπει επομένως να τροποποιηθεί αναλόγως,
            
            
                ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
            
            
               Άρθρο 1
            
         
         
            
               Το παράρτημα Ι του κανονισμού (ΕΕ) 2017/1938 αντικαθίσταται από το κείμενο στο παράρτημα του παρόντος κανονισμού.
            
            
               Άρθρο 2
            
            
               Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
            
            
               Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
            
            
               Βρυξέλλες, 18.11.2021
            
            
               
                     Για την Επιτροπή
               
               
                     Η Πρόεδρος
                     Ursula VON DER LEYEN
               
            
         
         
            
                  
                     (1)
                  
                        ΕΕ L 280 της 28.10.2017, σ. 1.
               
               
                  
                     (2)
                  
                        Σύμφωνα με το άρθρο 8 παράγραφος 3 στοιχείο β) του κανονισμού (ΕΚ) αριθ. 715/2009 του Ευρωπαϊκού Κοινοβουλίου και του Συμβουλίου, της 13ης Ιουλίου 2009, σχετικά με τους όρους πρόσβασης στα δίκτυα μεταφοράς φυσικού αερίου και την κατάργηση του κανονισμού (ΕΚ) αριθ. 1775/2005 (ΕΕ L 211 της 14.8.2009, σ. 36), το ΕΔΔΣΜ Αερίου εκπονεί ΔΠΑΔ ανά διετία.
               
               
                  
                     (3)
                  
                        Αριθμός μητρώου ομάδας εμπειρογνωμόνων X01096.
               
               
                  
                     (4)
                  
                        Η ομάδα εμπειρογνωμόνων δημιουργήθηκε για πρώτη φορά το 2006· η σημερινή σύνθεση απορρέει από την απόφαση της Επιτροπής, της 11ης Αυγούστου 2011, για τον καθορισμό της σύνθεσης και των διατάξεων λειτουργίας της συντονιστικής ομάδας για το φυσικό αέριο και για την κατάργηση της απόφασης 2006/791/ΕΚ της Επιτροπής, ΕΕ C 236 της 12.8.2011, σ. 10.
               
               
                  
                     (5)
                  
                        Επτά κράτη μέλη διαβίβασαν γραπτώς τις παρατηρήσεις τους.
               
               
                  
                     (6)
                  
                        Συνημμένο σε ηλεκτρονικό μήνυμα με το οποίο ενημερώνονται οι αρμόδιοι σε θέματα ενέργειας ακόλουθοι των Μόνιμων Αντιπροσωπειών στην Ευρωπαϊκή Ένωση σχετικά με την επικείμενη περιορισμένη συνεδρίαση της ΣΟΦΑ και προσκαλούνται να ορίσουν αντιπροσώπους. Το ηλεκτρονικό μήνυμα κοινοποιήθηκε στους συνήθεις αντιπροσώπους ΣΟΦΑ των κρατών μελών.
               
               
                  
                     (7)
                  
                        Πέντε συνεισφορές, από έναν πολίτη και τέσσερις ενώσεις του κλάδου.
               
               
                  
                     (8)
                  
                        Η πρώτη φάση του εν λόγω έργου επέτρεψε δυναμικότητα 1,75 bcm/a· η δυναμικότητα αναμένεται να αυξηθεί σε 4,4 bcm/a κατά τη δεύτερη φάση.
               
               
                  
                     (9)
                  
                        ΕΕ L 280 της 28.10.2017, σ. 1.
               
            
      
    ---documentbreak--- 
      
         
         
            
               ΠΑΡΑΡΤΗΜΑ
            
            
               «ΠΑΡΑΡΤΗΜΑ 1 
            
            
               Περιφερειακή συνεργασία
            
            
               Οι ομάδες κινδύνου των κρατών μελών που χρησιμεύουν ως βάση της συνεργασίας έναντι των κινδύνων όπως αναφέρεται στο άρθρο 3 παράγραφος 7 είναι οι εξής: 
            
            
               1. Ομάδες κινδύνου για τον εξ ανατολών εφοδιασμό με φυσικό αέριο:  
            
            
               α)Ουκρανία: Βουλγαρία, Τσεχία, Δανία, Γερμανία, Ελλάδα, Κροατία, Ιταλία, Λουξεμβούργο, Ουγγαρία, Αυστρία, Πολωνία, Ρουμανία, Σλοβενία, Σλοβακία, Σουηδία· 
            
            
               β)Λευκορωσία: Βέλγιο, Τσεχία, Δανία, Γερμανία, Εσθονία, Λετονία, Λιθουανία, Λουξεμβούργο, Κάτω Χώρες, Πολωνία, Σλοβακία, Φινλανδία, Σουηδία· 
            
            
               γ)Βαλτική Θάλασσα: Βέλγιο, Τσεχία, Δανία, Γερμανία, Γαλλία, Λουξεμβούργο, Κάτω Χώρες, Αυστρία, Σλοβακία, Σουηδία· 
            
            
               δ)Βορειοανατολικά: Τσεχία, Δανία, Γερμανία, Εσθονία, Λετονία, Λιθουανία, Πολωνία, Σλοβακία, Φινλανδία, Σουηδία· 
            
            
               ε)Διαβαλκανικά: Βουλγαρία, Ελλάδα, Ουγγαρία, Ρουμανία.
            
            
                
            
            
               2. Ομάδες κινδύνου για τον εφοδιασμό με φυσικό αέριο από τη Βόρεια Θάλασσα: 
            
            
               α)Νορβηγία: Βέλγιο, Δανία, Γερμανία, Ιρλανδία, Ισπανία, Γαλλία, Ιταλία, Λουξεμβούργο, Κάτω Χώρες, Πολωνία, Πορτογαλία, Σουηδία· 
            
            
               β)Αέριο χαμηλής θερμογόνου δύναμης: Βέλγιο, Γερμανία, Γαλλία, Κάτω Χώρες· 
            
            
               γ)Δανία: Δανία, Γερμανία, Λουξεμβούργο, Κάτω Χώρες, Πολωνία, Σουηδία· 
            
            
               δ)Ηνωμένο Βασίλειο: Βέλγιο, Γερμανία, Ιρλανδία, Λουξεμβούργο, Κάτω Χώρες.
            
            
            
               3. Ομάδες κινδύνου για τον εφοδιασμό με φυσικό αέριο από τη Βόρεια Αφρική: 
            
            
               α)Αλγερία: Ελλάδα, Ισπανία, Γαλλία, Κροατία, Ιταλία, Μάλτα, Αυστρία, Πορτογαλία, Σλοβενία· 
            
         
         
            
               β)Λιβύη: Κροατία, Ιταλία, Μάλτα, Αυστρία, Σλοβενία. 
            
            
            
               4. Ομάδες κινδύνου για τον εφοδιασμό με φυσικό αέριο από τα νοτιοανατολικά: 
            
            
               α)Νότιος διάδρομος φυσικού αερίου — Κασπία: Βουλγαρία, Ελλάδα, Κροατία, Ιταλία, Ουγγαρία, Μάλτα, Αυστρία, Ρουμανία, Σλοβενία, Σλοβακία· 
            
            
               β)Ανατολική Μεσόγειος: Ελλάδα, Ιταλία, Κύπρος, Μάλτα.»